paragraph_text: Potječe iz 18. stoljeća kada se iz Engleske proširio na kontinent. Za vladavine francuskoga kralja Luja XVI. (1774. – 92.) frak je bio također i dvorsko svečano odijelo, a nakon Francuske revolucije vojna i činovnička odora. Isprva dugačak taman kaput, uska struka, frak se u doba romantizma izrađivao u pastelnim bojama i dobio je graciozan oblik: prednji je dio skraćen, a otraga lepršaju dva skuta. Pojednostavnjenjem mode u drugoj polovici 19. stoljeću frak se gubi kao svakodnevna građanska odjeća.